KOMISIJOS SPRENDIMAS
2004 m. liepos 9 d.
iš dalies keičiantis Tarybos direktyvos 91/68/EEB E priedą ir Tarybos sprendimo 79/542/EEB I priedą atnaujinant avių ir ožkų sveikatos sertifikatų pavyzdžius
(pranešta dokumentu Nr. K(2004) 1926)
(Tekstas svarbus EEE)
(2004/554/EB)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių (1), ypač į jos 11 straipsnio 2 dalį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos 14 straipsnio 2 dalį,
kadangi:
(1)
Veterinarinio sertifikato, skirto Bendrijos vidaus prekybai veislinėmis avimis ir ožkomis, pavyzdys yra nustatytas Direktyvos 91/68/EEB E priede kaip III pavyzdys.
(2)
Veterinarinio sertifikato, skirto naminių avių ir ožkų importui iš trečiųjų šalių, pavyzdys yra nustatytas 1976 m. gruodžio 21 d. Tarybos sprendimo 79/542/EEB, sudarančio trečiųjų šalių ar jų dalių, iš kurių valstybės narės leidžia importuoti tam tikrus gyvus gyvūnus ir jų šviežią mėsą, sąrašą ir nustatančio gyvūnų ir visuomenės sveikatos bei veterinarinio sertifikavimo sąlygas (3), I priedo 2 dalyje kaip „OVI-X“.
(3)
Pagal 2001 m. gegužės 22 d. Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (4), VIII priedo A skyriaus I dalį ir IX priedo E skyrių tam tikri prekybos veislinėmis avimis ir ožkomis ir jų importo reikalavimai yra pakeisti, siekiant atspindėti griežtesnį požiūrį į kaitulio (skrepi ligos) išnaikinimą.
(4)
Gyvūnų sveikatos sertifikato III pavyzdį Direktyvos 91/68/EEB E priede ir sertifikato pavyzdį OVI-X Sprendimo 79/542/EEB I priede būtina priderinti prie atnaujintų taisyklių.
(5)
Todėl Direktyva 91/68/EEB ir Sprendimas 79/542/EEB turėtų būti iš dalies atitinkamai pataisyti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
III pavyzdys Direktyvos 91/68/EEB E priede pakeičiamas šio sprendimo I priedo tekstu.
2 straipsnis
Pavyzdys OVI-X Sprendimo 79/542/EEB I priedo 2 dalyje pakeičiamas šio sprendimo II priedo tekstu.
3 straipsnis
Šis sprendimas taikomas nuo 2004 m. birželio 1 d.
4 straipsnis
Šis sprendimas yra skirtas valstybėms narėms.
Priimta Briuselyje, 2004 m. liepos 9 d.